**აჭარის ავტონომიური რესპუბლიკის განათლების, კულტურისა და სპორტის სამინისტრო**

**,,გარემოს ხელმისაწვდომობა შშმ პირთათვის“**

1. **რა პრობლემები იკვეთება შშმ პირთათვის გარემოს ხელმისაწვდომობის კუთხით და როგორ გესახებათ პრობლების გადაჭრის გზები?**

შშმ პირთათვის გარემოს ხელმისაწვდომობის კუთხით, სამწუხაროდ, ჯერ კიდევ არსებობს პრობლემები, მათ შორის, არაადაპტირებული შენობები.

შენობების ნაწილი, სადაც განთავსებულია საჯარო უწყებები, არ არის ადაპტირებული, რადგან მათი რეკონსტრუქცია ხელმისაწვდომი გარემოს შესაქმნელად თითქმის შეუძლებელია, ზოგიერთი მათგანი კი კულტურული მემკვიდრეობის ძეგლს წარმოადგენს.

გადაჭრის გზად შეიძლება განხილულ იქნეს როგორც ადაპტირებული ლიფტების დამონტაჟება, ასევე არსებულის რეკონსტრუქცია ან/და მათი თანამედროვე ადაპტირებული შენობებით ჩანაცვლება, რაც მეტ დანახარჯებთან არის დაკავშირებული.

1. **რამდენად არის ადაპტირებული საჯარო დაწესებულებების შენობა-ნაგებობები საჯარო მოხელე შშმ პირთა და მოქალაქე შშმ პირთა საჭიროებებზე?**

საჯარო უწყებები, რომლებიც განთავსებულია ახალ აშენებულ შენობა-ნაგებობებში, ადაპტირებულია, თუმცა უმეტესი მათგანი უფრო ადრეული პერიოდის შენობებია, რის გამოც ისინი ნაკლებად ან საერთოდ არ არის ადაპტირებული. ინფრასტრუქტურის მოწყობა-გაუმჯობესება ხელმისაწვდომს გახდის გარემოს როგორც საჯარო მოხელე, ასევე მოქალაქე შშმ პირთათვის.

1. **რამდენად არის შშმ პირთათვის ხელმისაწვდომი და მათ საჭიროებებზე მორგებული სერვისები მუნიციპალიტეტში (გზები, ტროტუარები, შენობები, საჯარო სივრცეები, ხიდები, სკვერები, გადასასვლელები, შშმ ბავშვთა გასართობი ზონები და ა.შ.)**

აღნიშნული არ მიეკუთვნება სამინისტროს კომპეტენციას.

1. **რამდენად აქვთ დამსაქმებლებს გათვალისწინებული შშმ პირთა სპეციფიკა ვაკანსიის გამოცხადებისას? (მაგ: რამდენად აქვთ დამსაქმებლებს იდენტიფიცირებული ისეთი ადგილები, სადაც შესაძლებელია დასაქმდეს შშმ პირი).**

საჯარო უწყებებში არაერთი შშმ პირია დასაქმებული, მათი საჭიროებიდან გამომდინარე ხდება გარემოს ადაპტირება (მაგ. თუ შენობაში ლიფტი არ არსებობს, პირველ სართულზე ეწყობა სამუშაო კაბინეტი).

შშმ პირების დასაქმება, მათი შესაძლებლობების რეალიზება და საზოგადოებასთან ინტეგრაცია სახელმწიფო ინტერესებშია, შესაბამისად, საჯარო უწყებები ითვალისწინებენ შშმ პირთა საჭიროებებს ვაკანსიის გამოცხადებისას.

1. **ხდება თუ არა ინფრასტრუქტურული პროექტების შეთანხმებისა და ნებართვის გაცემის პროცესში** **შშმ პირთა საჭიროებების გათვალისწინება?**

ინფრასტრუქტურული პროექტების შეთანხმებისა და ნებართვის გაცემის პროცესში გაითვალისწინება შშმ პირთა საჭიროებები.

განათლების, კულტურისა და სპორტის სამინისტრო ახორციელებს ინფრასტრუქტურულ პროექტებს (მაგ. სკოლების მშენებლობა, სახელოვნებო დაწესებულებების რეაბილიტაცია), სადაც შშმ პირთა საჭიროებები წინასწარ არის შეფასებული გა გათვალისწინებული.

1. **რა შესაძლო ნაკლოვანებები და ხელშემშლელი ფაქტორები არსებობს შშმ პირთა გარემოსთან ხელმისაწვდომობასა და საზოგადოებასთან ინტეგრაციისათვის?**

შშმ პირთა უფლებებზე მომუშავე ორგანიზაციებთან აქტიური თანამშრომლობითა და მათი რეკომენდაციების გათვალისწინებით უნდა მუშავდებოდეს და იგეგმებოდეს ღონისძიებები, სადაც შშმ პირები მაქსიმალურად იქნებიან ჩართული და რეალიზებული (სამინისტროს სიტემაში შემავალი სსიპ ახალგაზრდობის რეგიონალური ცენტრი ახორციელებს ამ მიმართულებით ღონისძიებებს, სადაც ჩართული არიან შშმ პირებიც. პროექტები ითვალისწინებს არაფორმალური განათლების გზით ახალგაზრდების განვითარებას, მათ ჩართულობას და ინტეგრაციას საზოგადოებაში).

1. **რა შესაძლო ნაკლოვანებები და ხელშემშლელი ფაქტორები არსებობს შშმ პირთათვის დაძლიონ მათ წინაშე წარმოქმნილი ბარიერები, რომლებიც ხელს უშლის და არ აძლევს საშუალებას მიიღონ სათანადო განათლება?**

განათლების მიღება შშმ პირთათვის ხელმისაწვდომია. სახელმწიფო ამ მიმართულებით სხვადასხვა პროგრამას ახორციელებს, განათლების მიღების ყველა საფეხურზე ხდება შშმ პირთა ხელშეწყობა, რათა უზრუნველყოფილ იქნეს ხარისხიან განათლებაზე ხელმისაწვდომობა.

ინკლუზიური განათლება საშუალებას აძლევს სპეციალური საგანმანათლებლო საჭიროების მქონე მოსწავლეებს, სრულფასოვნად იყვნენ ინტეგრირებული სასწავლო პროცესში და არ დასჭირდეთ სპეციალური კურსების გავლა.

მოქმედი კანონმდებლობა აწესებს მთელ რიგ ხელშემწყობ პირობებს:

ა)სსსმ მოსწავლეებისათვის პრიორიტეტია დადგენილი პირველკლასელთა რეგისტრაციის დროს;

ბ) სსსმ მოსწავლეთა სწავლების ხელშეწყობის მიზნით, საჯარო სკოლებს, კანონმდებლობით გათვალისწინებული დაფინანსების გარდა, საქართველოს განათლების, მეცნიერების, კულტურისა და სპორტის მინისტრის მიერ დადგენილი წესით, გამოეყოფათ დამატებითი დაფინანსება;

გ) სათანადო ყურადღება ეთმობა სსსმ მოსწავლეებთან მომუშავე პერსონალის კვალიფიკაციას.

აჭარის ავტონომიური რესპუბლიკის განათლების, კულტურისა და სპორტის სამინისტრო  ახორციელებს არაერთ ღონისძიებას:

ა) პროგრამა "საჯარო სკოლების საპანსიონო მომსახურება და ინკლუზიური სწავლების ხელშეწყობა", რომლის ერთ-ერთი კომპონენტია ინკლუზიური სწავლების ხელშეწყობა. პროგრამა ითვალისწინებს ფიზიკური, ინტელექტუალური, სოციალური, ემოციური, ლინგვისტური  თუ სხვა მდგომარების გამო სწავლასთან დაკავშირებული სირთულეების მქონე მოსწავლეებისთვის სირთულეების დასაძლევად და მაღალი ხარისხის განათლების მისაღებად შესაბამისი პირობების შექმნას.

პროგრამის ფარგლებში სამინისტროს მიერ ფინანსდება:

* **სსიპ ქალაქ ბათუმის N3 საჯარო სკოლა (მხედველობა დაქვეითებული მოსწავლეებისათვის საკვირაო სკოლა);**
* **სსიპ ქალაქ ბათუმის N17 საჯარო სკოლა (აუტისტური სპექტრის მოსწავლეთა ჯგუფი):**
* **სსიპ ქალაქ ბათუმის N26 საჯარო სკოლა (ინკლუზიური სწავლება) .**

ბ) მოსწავლეთა ტრანსპორტირების პროგრამახორციელდება 2020 წლიდან და პროგრამის ბენეფიციარად განსაზღვრულია სსსმ მოსწავლე, მიუხედავად სკოლიდან საცხოვრებელ სახლამდე არსებული მანძილისა;

გ) სამინისტრომ დაიწყო ახალი პროექტის განხორციელება, რაც გულისხმობს აჭარის ადმინისტრაციულ ტერიტორიაზე რეგისტრირებული მოსწავლეების ტრანსპორტირებას სსიპ ქალაქ ქუთაისის N45 საჯარო სკოლაში (სკოლა-პანსიონი). პროექტით სარგებლობენ მოსწავლეები, რომელთაც აღენიშნებათ განვითარების შეფერხება, სენსორული, ქცევისა და ემოციური დარღვევები;

დ) 2022 წელს მოპოვებული საერთაშორისო დაფინანსების ფარგლებში მხარდაჭერილია ინკლუზიური განათლება ქედისა და ქობულეთის მუნიციპალიტეტებში;

ე) სამინისტრო  ახორციელებს „სტუდენტთა დახმარების“ ქვეპროგრამას, რომლის ფარგლებში გათვალისწინებულია იმ სტუდენტების დაფინანსება, რომლებიც მიეკუთვნებიან კატეგორიას - მკვეთრად/მნიშვნელოვნად/ზომიერად გამოხატული შეზღუდული შესაძლებლობის მქონე პირი;

ვ) შენობების ადაპტირება განათლების სამივე საფეხურზე

განსაკუთრებული მნიშვნელობა ენიჭება ხელმისაწვდომობის გაზრდას, რისთვისაც ყველა ინფრასტრუქტურული პროექტი ხორციელდება სსსმ მოსწავლეთა/სტუდენტთა საჭიროებებზე მორგებულად;

ზ)აჭარის განათლების, კულტურისა და სპორტის სამინისტროს პრიორიტეტია ხელოვნებასა და კულტურაში ინკლუზიურობის მხარდაჭერა და პოპულარიზაცია, ინკლუზიური პროექტების ხელშეწყობა. სამინისტროს აქტიურად თანამშრომლობს ბრიტანეთის საბჭოსთან.

ხელოვნების პროდუქტების ხელმისაწვდომობის გაზრდის კუთხით მნიშვნელოვანი პროექტები განხორციელდა გონიოსა და პეტრას ციხეებზე.

წლების განმავლობაში ხორციელდება მნიშვნელოვანი ინკლუზიური პროექტები;

თ) სპორტის დეპარტამენტის მეშვეობით ფინანსდება პარაოლომპიური კომიტეტი.

1. **რა ფორმით უნდა გააძლიერონ აღმასრულებელმა ხელისუფლებებმა მუშაობა, რათა უზრუნველყოფილ იქნას შშმ პირთათვის გარემოს ხელმისაწვდომობა თანაბარ პირობებში?**

უნდა გაგრძელდეს შშმ პირთა საჭიროებების შესწავლა. ჩატარებული კვლევებისა და საუკეთესო უცხოური გამოცდილების გათვალისწინებით უნდა განხორციელდეს ინფრასტრუქტურის გაუმჯობესება, მათ შორის, შიდა და გარე სივრცეების შესაბამისობაში მოყვანა, რათა შშპ პირებს თავისუფლად გადაადგილებისა და ინტეგრირების შესაძლებლობა ჰქონდეთ. აგრეთვე აუცილებელია განხორციელებული ინფრასტრუქტურული პროექტების ეფექტიანი მონიტორინგი და შენობა-ნაგებობების მოვლა-პატრონობის უზრუნველყოფა.